text: Carl Holst i internt brev: Ingemann er min assistent
  16 september 2015 kl. 20.13
  Stik imod alle tidligere forklaringer fra Carl Holst, så skriver Carl Holst i et internt brev til Løkke, at Christian Ingemann Nielsen var ansat som personlig assistent for forsvarsministeren, mens han var ansat i Region Syddanmark.
  Ekstra Bladet er kommet i besiddelse af et underskrevet brev fra Carl Holst til statsminister Lars Løkke Rasmussen, hvori forsvarsministeren skriver, at "Christian Ingemann Nielsen var fra medio 2014 til juni 2015 ansat som presserådgiver i Region Syddanmark og personlig assistent for mig som regionsrådsformand".
  Brevet er rettet mod regeringens ansættelsesudvalg, og emnet er ansættelsen af Christian Ingemann som Carl Holsts særlige rådgiver. Og formuleringen omkring Christian Ingemanns ansættelse i Region Syddanmark står i skærende kontrast til forsvarsminister Carl Holsts tidligere forklaringer i sagen.
  Tidligere har Carl Holst eksempelvis sagt til TV2:
  - Jeg kan godt forstå, at man er kritisk, hvis man får det indtryk, at vi har haft ansat en mand som en særlig rådgiver eller som en personlig assistent for mig. Men det er heller ikke det, han har været ansat til.
  